ہجوم غم سے یہاں تک سر نگونی مجھ کو حاصل ہے مرزا غالب غزلیں
ہجوم غم سے یاں تک سرنگونی مجھ کو حاصل ہے 
کہ تار دامن و تار نظر میں فرق مشکل ہے 
رفوئے زخم سے مطلب ہے لذت زخم سوزن کی 
سمجھیو مت کہ پاس درد سے دیوانہ غافل ہے 
وہ گل جس گلستاں میں جلوہ فرمائی کرے غالبؔ 
چٹکنا غنچۂ گل کا صداۓ خندۂ دل ہے 
ہوا ہے مانع عاشق نوازی ناز خود بینی 
تکلف بر طرف آئینۂ تمئیز حائل ہے 
بہ سیل اشک لخت دل ہے دامن گیر مژگاں کا 
غریق بحر جویائے خس و خاشاک ساحل ہے 
بہا ہے یاں تک اشکوں میں غبار کلفت خاطر 
کہ چشم تر میں ہر اک پارۂ دل پائے در گل ہے 
نکلتی ہے تپش میں بسملوں کی برق کی شوخی 
غرض اب تک خیال گرمیٔ رفتار قاتل ہے